दिवाली के बाद चीनी निर्यात पर फैसला : पवार  
कृषि मंत्री शरद पवार ने कहा कि सरकार ने पिछले सीजन में खुले सामान्य लाइसेंस के तहत तीन समान खेपों में 15 लाख टन चीनी निर्यात की अनुमति दी थी।
सरकार 2011-12 विपणन वर्ष में चीनी निर्यात की अनुमति पर दिवाली के बाद निर्णय कर सकती है। कृषि मंत्री शरद पवार ने कहा कि सरकार ने पिछले सीजन में खुले सामान्य लाइसेंस (ओजीएल) के तहत तीन समान खेपों में 15 लाख टन चीनी निर्यात की अनुमति दी थी।  निर्यात की तीसरी खेप अभी तक उठाई नहीं गई है। अगर इसे उठा लिया जाता है तब सरकार और निर्यात की अनुमति देगी। गन्ने की पेराई के बारे में उन्होंने कहा कि चालू सत्र में पेराई अभी शुरू होनी बाकी है, क्योंकि त्योहारी सीजन के चलते श्रमिकों की कमी दर्ज की जा रही है। बुधवार को खाद्य मंत्री केवी थॉमस ने भी कहा था कि चीनी निर्यात की अनुमति पर निर्णय दिवाली बाद किया जाएगा।  खाद्य मंत्रालय ने इस साल चीनी उत्पादन 2.46 करोड़ टन रहने का अनुमान जताया है, जो पिछले साल 2.43 करोड़ टन था। हालांकि, पवार का मानना है कि चीनी उत्पादन ढाई करोड़ टन रहेगा।